open-index/open-wikipedia-markdown huggingface dataset:
Ben Whiteman

**Bernard Denzil (Ben) Whiteman** (☆ 20 di ougùstùs 1954) ta un médiko i polítiko di Kòrsou. E tabata e di sinku promé minister di Kòrsou di 2015 pa 2016. El a okupá e puesto di minister di Salú, Medio Ambiente i Naturalesa den gabinetenan Hodge, Asjes i Whiteman I.

## Bida
Whiteman a optené na 1977 su diploma VWO i seguidamente a bai studia medisina na Universidad del Norte na Barranquilla (Colombia). E ta gradua na 1981. Desde 1983 el a okupá varios funshon den sektor di salubridat na Kòrsou, entre otro komo dòkter di kas den bario di Wishi Marchena.

Drentando arena polítiko Whiteman a uni na partido Pueblo Soberano (PS). Entre 31 di desèmber 2012 i 30 di novèmber 2015 e tabata minister di Salú, Medio Ambiente i Naturalesa di Kòrsou. Durante gabinete Asjes el a fungi tambe brevemente komo minister di Desaroyo Sosial, Labor i Bienestar. Na 2015 el a aksepta e puesto di promé minister ku intenshon di okupa esaki pa tres luna; tanten su partido ta buska un susesor. Dia 29 di òktober 2015 ta keda anunsiá ku Whiteman lo keda te elekshonnan parlamentario di 2016. Despues ku parlamentario Marilyn Moses a hala su sosten aden gabinete Whiteman ta entrega su retiro dia 9 di novèmber 2015. Un siman despues Whiteman ta anunsiá ku el a forma un koalishon nobo, ku e entrada den koalishon di PAR ku tabatin dos asiento den parlamento. A gabinete nobo, e di dos gabinete Whiteman, a huramentá dia 30 di novèmber 2015. Dia 23 di desember 2016 Whiteman a retira komo promé minister. Durante gabinete Whiteman I el a fungi simultaneamente komo minister di Salú, Medio Ambiente i Naturalesa. Na 2018 el a wòrdu nombrá lider di partido. Dia 3 di yüni 2025 el a anunsiá su retiro di inmediato komo lider di PS pa motibunan di salú.
Abdul Nasser El Hakim

**Abdul Nasser El Hakim** (árabe: عبد الناصر الحكيم) (☆ 1 di novèmber 1960 na Beirut) ta un komersiante i eks-polítiko di Kòrsou. Despues di e disolushon di Antias Hulandes na 2010 e tabata e promé minister di Asuntunan Ekonómiko i Desaroyo di Kòrsou. El a okupá e funshon aki pa Movementu Futuro Kòrsou te e disolushon di gabinete Schotte na 2012.

## Biografia
Abdul Nasser El Hakim a nase na Líbano i a emigrá na 1985 pa Kòrsou. Na 1990 el a kuminsa e negoshi Optika Hakim, ku a krese bira e kadena mas grandi di optika riba e isla. El a laga tradusí e Koran na Papiamentu. E ta kasá i tin dos yu. Na 2016 el a wòrdu deklara fayit riba petishon di Girobank.

## Kontroversia
### Trompgate
Na 2011 presidente-direktor di banko sentral, Emsley Tromp, a expresa den media akusashonnan tokante posibel korupshon di diferente miembro di gobièrnu, en partikular premier Gerrit Schotte, El Hakim i George Jamaloodin, minister di Finansa.
Tromp a akusa El Hakim di demanda un empresa kontra-prestashon pa sierto fasilidatnan fiskal. En kambio pa otorgamentu di fasilidatnan fiskal na Blue Bay Resort e lo a eksigi un pida tereno serka di i pertenesiendo na "Blue Bay Resort". Finalmente Ministerio Públiko a investiga tur akusashon i a konkluí ku esakinan tabata polítikamente motivá i infundá.

### Memo di VDC
Den un memo konfidensial di "Veiligheidsdienst Curaçao" (VDC) di 27 di òktober 2010 i ku a lèk un aña despues, tabatin un resumen di e resultadonan di e screening ku a wòrdu pidi pa gobernador Frits Goedgedrag pa ku e kandidatonan ministerial. Den esaki El Hakim a ser akusá di lasonan indirekto ku e organisashon di teror Hezbollah i e mafia italiano. Pa falta di supstansia e hefe interino di VDC, Liza Dindial, a disidí di no inkorporá e akusashonnan aki den su raport final pa gobernador i formador.
Otmar Oduber

**Otmar Enrique Oduber** (☆ 7 di augustus 1972 na Aruba) ta un politico Arubano y lider di partido PPA. E tabata minister di Turismo y Transporte di Aruba di 2009 pa 2016 y minister di Desaroyo Teritorial, Infrastructura y Medio Ambiente di 17 di november 2017 te 12 di december 2019.

## Bida
Otmar Oduber ta e di tres yiu di Rudy y Clara Oduber. El a studia na Florida y tambe a traha eynan pa varios aña. 

El a dal su prome pasonan den politica den “Hubentud Activo y Conciente” (HAC), e ala hubenil di AVP. Den añanan 90, Oduber tabata traha na oficina di Minister di Asuntonan Economico y Turismo, Tico Croes. Pa eleccionnan pa Parlamento di Aruba dia 12 di december 1997, e tabata e ultimo candidato (*lijstduwer*) riba lista di AVP. Entre 2001 y 2009 e tabata miembro di parlamento. Na 2009 el a bira Minister di Turismo y Transporte den e prome gabinete Mike Eman. Bou di su termino a restaura e vuelo directo di KLM entre Aruba y Amsterdam y e Carnival Cruise Lines tambe a regresa Aruba. Tanto e cantidad di turista como e entrada pa camber di hotel pa anochi a aumenta considerablemente den e añanan ey. Den eleccion di 2013, e tabata nr. 4 riba lista y a score e cantidad mas halto di voto personal di tur lista, despues di Mike Eman. Oduber a mantene practicamente e mesun cartera den e di dos gabinete Mike Eman. El a renuncia dia 3 di november 2016 despues di un lucha di poder interno riba podernan cu varios otro minister.

Un aña despues el a lanta e partido politico POR. Den eleccion di september 2017, POR a gana 2 asiento. Den gabinete Wever-Croes I, Otmar Oduber a bira Minister di Infrastructura y Medio Ambiente. Dia 17 di september 2019, el a anuncia su decision pa tuma retiro for di politica activo. Dia 12 di december 2019, el a renuncia como mandatario despues di varios acusacion di corupcion y cinco luna despues como presidente di partido di POR. Marisol Lopez-Tromp a keda nombra como minister sucesor entrante dia 28 di januari 2020. En bista di e proximo eleccion, Oduber a anuncia su regreso na politica activo na juli 2023. Na september 2024 e ta tuma over partido PPA, debi cu e registracion di su plataforma PAIS no a keda cla pa e eleccionnan prematuro di 6 di december 2024. Como lider di partido a acumula 2419 voto, bon pa un asiento den parlamento. Cu su huramentacion dia 8 di januari 2025 PPA a regresa den parlamento despues di un ausencia di 20 aña (2005). Na comienso di oktober 2025 el a retira pa motibo di un caso hudicial pendiente y a wordo sigui pa Eduard Pieters, number dos riba lista di PPA. 

Oduber ta casa y tin cuater yiu.

## Caso Flamingo
E investigacion penal conoci como e “Caso Flamingo” ta enfoca riba iregularidadnan den otorgamento di terenonan di gobierno na companianan durante e ultimo periodo di Oduber den gobernacion (2017 – 2019). Den e cuadro aki, Ministerio Publico (OM) a haci varios buskeda na juni 2020, incluyendo cas di Oduber. Dia 22 di januari 2025 el a wordo condena na un aña di prizon, di cual 316 dia a wordo suspendi, y 240 ora di servicio comunitario. Su derechonan di voto pasivo y pa ocupa un funcion politico a keda intacto.
Kabana (Boneiru)

**Kabana** o **Palma di Boneiru** (*Sabal lougheediana*), ta un espesie di palma di e género Sabal. E espesie aki ta eksistí solamente na Boneiru i ta e úniko mata endemiko boneriano. Kabana a keda deskribí pa promé biaha na 2019 pa Griff. & Coolen. Promé ku esei e palma a wòrdu klasifiká komo *Sabal causiarium* i na 2017 komo ''Sabal antillensis'', un sorto ku ta kubri e serunan di Knip na Kòrsou. Investigashon sientífiko a mustra ku e kabana ta diferente i úniko den su sorto. Su nòmber sientífiko ta derivá di Dr. Lin Lougheed ku a finansiá e investigashon hasí pa CARMABI i Montgomery Botanical Center.

## Distribushon
Di e palma tin masha tiki ainda den naturalesa boneriano, prinsipalmente den e área di Lima. E ta wòrdu konsiderá seriamente menasá.  

## Mira tambe
* Kabana of Palma di Kòrsou
Lista di gobernador di Antia Hulandes (1634-1954)

Esaki ta un **lista di [[gobernador]] di [[Antias Hulandes|Antia Hulandes]]** (tambe gobernador di Kòrsou i Dependensianan) te introdukshon di Statuut pa Reino Hulandes na 1954.

## Lista
E lista di gobernador ta dividí den dos periodo: di 1634 te 1845 i di 1845 te 1956. A skohe pa esaki komo e islanan tabata wòrdu goberná separadamente te 1845. Te 1845 Sint Eustatius, Saba i Sint Maarten tabatin un gobernador propio. Despues di 1845 Kòrsou i Dependensianan a wòrdu goberná huntu. Na 1954 esaki a kambia den Antias Hulandes. E lista di gobernador di 1634 te 1845 ta toka solamente e isla di Kòrsou.

### Periodo 1634 te 1807

### Epoka ingles 1807 te 1816
Den e periodo aki Hulanda tabata bou dominio di Fransia, mientras e islanan tabata bou gobernashon ingles. Gobernador tabata: W. Bolton, C. Brisbane, D. Baillie, W. Malbon, R. Nicolaas, J. Cockburn, F. Layard, J. Hudson, J.L. Couteur.

### Periodo 1816 te 1845

### Periodo 1845 te 1954

Struycken tabata tambe e promé gobernador despues di introdukshon di Statuut pa Reino Hulandes.

## Mira tambe
* Gobernador
* Gobernador di Antias Hulandes (1954-2010)
* Gobernador di Aruba (1986-presente)
* Gobernador di Kòrsou (2010-presente)
* Gobernador di Sint Maarten (2010-presente)
Beaujon

**Beaujon** ta un fam di origen  franses ku presensia den Karibe Hulandes desde 1753. 
E por referi na:

## Hende

* Aletta Beaujon (1933–2001), eskritor i sikólogo antiano
* Frederik J.C. (Fechi) Beaujon (1880-1920), poeta arubano; su yu
** Jan Hendrik Beaujon (1905-1989), un dirigente arubiano.
** Freddy Beaujon, minister di Finansa di Antia Hulandes i gezaghebber di Aruba (1959-1963)
** Lope Beaujon, minister di Tráfiko i Transporte di Antia Hulandes (1963-1969)
* Jan Hendrik Rudeloff Beaujon (1837-1930), notario antiano i gezaghebber di Aruba (1876-1883) i Sint Maarten (1883-1885); su yu:
** Hendrik Johannes Beaujon (1871-1956), notario antiano i gezaghebber di Saba (1899-1907) i Aruba (1911-1920); su yu:
*** Otto Beaujon (1915-1984), promé minister di Antia Hulandes
* Jan Jacob Beaujon (1756-1836), dirigente hulandes i gobernador di Kòrsou i Dependensianan
* Jan Jacob Beaujon Quast (1836- ?), gezaghebber di Saba (1875-1880)
* Richard Johannes (Hensie) Beaujon (1883-1959), gezaghebber di Boneiru (1920-1923) i Islariba (1923-1927) i miembro di Kolegio General Ehekutivo (CAB, 1948-1949); su yu:
** Jan Jacob (Jappa) Beaujon (1921-1999), gezaghebber di Islariba (1959-1968)
Gobernador di Antia Hulandes (1954-2010)

**Gobernador di Antia Hulandes** tabata di 1954 te 2010 e representante di e hefe di estado hulandes (ultimo monarka tabata Reina Beatrix) riba eks-Antia Hulandes.

## Fakultat i responsabilidat
E tareanan di gobernador tabata resultá di su dos funshon: 
#representante di e interesnan di Reino Hulandes,
#kabes di gobièrnu antiano.

Sinembargo e gobernador no ta forma parti di e gabinete antiano. E tabata hunga un papel importante durante formashon di gabinete. Igual na e rei na Hulanda, e gobernador tabata infalibel mientras e ministernan tabata karga e responsabilidat polítiko. E gobernador tabata wòrdu nombra dor di e hefe di estado pa un término di seis aña. Na final di e periodo por prolongá esaki pa un término mas (pues máksimo diesdos aña). 

E gobernador tabata wòrdu asesorá pa un Konseho Konsultativo di Antias Hulandes, ku tabata konsisti di mínimo sinku miembro ku e mes tabata nombrá i ku tabata duna konseho riba tur proyekto di lei (*landsverordening*), lei di reino (*rijkswet*) i dekreto ministerial (*landsbesluit*).

Sede di e gobernador tabata Fort Amsterdam na Willemstad, Kòrsou. Te dia 1 di yanüari Aruba tambe tabata kai bou di Antia Hulandes. Riba e fecha ei e isla a optené su status aparte, birando un pais outónomo denter di Reino Hulandes ku un gobernador propio. Dia 10 di òktober 2010 a disolbe Antia Hulandes komo pais denter di Reino, loke a pone e funshon di gobernador kaduká. Na su luga e paisnan outónomo nobo, Kòrsou i Sint Maarten, a haya kada uno un gobernador propio. E sobra islanan Boneiru, Sint Eustatius i Saba a bira entidatnan públiko karibense.

## Lista di gobernador
Aki ta sigui un lista di gobernador di Antia Hulandes desde introdukshon di Statuut pa Reino Hulandes na 1954. Te 1986 Aruba tambe tabata kai bou di Antias Hulandes. 

## Mira tambe
* Gobernador
* Gobernador di Antias Hulandes (1634-1954)
* Gobernador di Aruba (1986-presente)
* Gobernador di Kòrsou (2010-presente)
* Gobernador di Sint Maarten (2010-presente)
Yerba di Caña

**Yerba di caña** (*Thalassia testudinum*), comunmente conoci na ingles como *turtlegrass*, ta un especie di yerba di lama, tipo marino di e genero Thalassia. Den Lama Caribe y e Golfo di Mexico e ta forma veld o cunucunan di yerba na luganan cu tin hopi santo, ta lebelebe y no hundo (awa seco). E cunucunan aki ta importante como habitat y luga pa come pa entre otro tortuga y pisca.

## Taxonomia
E especie a wordo describi científicamente na 1805 pa e naturalista Britanico Joseph Banks den 'Annals of Botany', volumen 2 y publica pa e naturalista Aleman Karl Dietrich Eberhard König.

## Distribucion
E especie tin un area di distribucion amplio den henter Lama Caribe; cubriendo Golfo di Mexico, estado di Florida y e islanan di Bermuda, costanan di Centro America, en particular Belize, Bahamas y otro islanan Caribense te e costanan Caribense di Sur America den Colombia y Venezuela y riba e Islanan ABC. 

## Descripcion
Yerba di caña ta un mata tropical tipo perenial. E ta consisti di un rizoma largo, cu ta saca nudonan na algun punto. For di e nudonan ta sali e blachinan cu punta rondo, cu por alkansa 30 cm di largura y 2 cm di hanchura. E ta saca flor di color blanco-verde, algun biaha cu rasgo di color rosa sigui pa sacamento di semiya.

## Ecologia
*Thalassia testudinum* y otro yerbanan di lama ta forma un di e ecosistemanan mas importante na mundo. E yerba di lama ta cuminda y luga di sconde pa un cantidad di bestia marino, incluyendo soldachi, algae y otro insectonan marino. E cunucu berde di yerba di lama ta yuda filtra awa, wanta carbono, stabilisa e substrato y reduci erosion, por ehempel dor di su efecto controlado riba e olanan na costa, particularmente durante temporada di horcan. Na Aruba e especie ta clasifica como un di e matanan protehi pa ley. Den Lac na Boneiro e veld di yerba marino ta wordo protehi como luga unda e tortuga ta bin pa come.


Thalassia testudinum (turtle grass) (South Pigeon Creek estuary, San Salvador Island, Bahamas) 1 (15858492830).jpg|Veld di *Thalassia testudinum* na Isla di San Salvador, Bahamas. 
Pradera de Thalassia testudinum.jpg|Desperdicio di e mata morto na e playa El Manglillo, isla di Margarita, Venezuela. 
Lobatus gigas 2.jpg|Calco den yerba di caña


## Mira tambe
* Matanan protehi na Aruba

## Link externo
* Algaebase: ''Thalassia testudinum'' Banks ex König
* Biodiversity Heritage Library (BHL): Bibliography for ''Thalassia testudinum'' by Page
* National Center for Biotechnology Information (NCBI): ''Thalassia testudinum'' Taxonomy ID: 55497
* The IUCN red list of threatened species: ''Thalassia testudinum''
* Mairne Species Identification Portal: Turtle-grass (''Thalassia testudinum'')
* Tropicos: ''Thalassia testudinum'' Banks & Sol. ex K.D. Koenig
Ivar Asjes

**Ivar Onno Odwin Asjes** (☆ 16 di sèptèmber 1970 na Rotterdam) ta un eks-polítiko di Kòrsou di partido Pueblo Soberano. E tabata e di kuater promé minister di Kòrsou. Entre 2010 i 2013 e tabata e promé presidente di Parlamento di Kòrsou.

## Bida
Ivar Asjes ta yu di Ivan Asjes, eks-presidente di partido Demokrat di Kòrsou. Na yanüari 1995 el a optené su master den ekonomia na Universidat Erasmus na Rotterdam. El a kuminsa su karera komo consultant i advisor na departamentu di Finansa di Antias Hulandes. Na 1997 e ta pasa pa sektor privá, unda e tabata emplea te 2000 komo consultant na Deloitte & Touche Kòrsou. Seguidamente el a traha tres aña na Kamara di Komersio di Kòrsou (KKK) komo advisor i hefe di e departamentu Business Information. Asjes a lanta na 2003 su propio negoshi: Smart Consultancy.

Huntu ku Helmin Wiels, Asjes a funda na 2005 e partido Pueblo Soberano i tabata miembro di e ultimo Konseho Insular di Kòrsou. E tabata miembro di e promé Parlamento di Kòrsou i a fungi komo e promé presidente di Parlamento di Kòrsou di 2010 te 2013.

Despues di e asesinato di lider di partido Helmin Wiels na mei 2013 Asjes ta bira lider di frakshon den parlamento. Marvelyne Wiels, ruman di Helmin Wiels, ta apuntá Asjes komo lider di partido i futuro promé minister di Pueblo Soberano. El a wòrdu huramenta dia 7 di yüni 2013 pa gobernador interino Adèle van der Pluijm-Vrede komo susesor di Daniel Hodge, kende tabata enkabesá un 'zakenkabinet'. 

Den gabinete Asjes, el a fungi brevemente komo minister di Enseñansa, Siensia, Kultura i Deporte, despues ku Rubia Bitorina a retira di e puesto. E tabata regularmente bou di atake dor di e frakshon di su propio partido. Den verano di 2015 el a postula su mes pa presidente di Pueblo Soberano, despues retirando su kandidatura ora Melvin Cijntje, lider di frakshon ku tabata na Hulanda pa tratamentu mediko, a bel pa splika e reunion pakiko Asjes no mester bira lider di partido. Mas ku un luna despues, riba 31 di ougùstùs  2015, Asjes ta entrega su retiro komo premier despues ku su frakshon a hala aden su konfiansa den dje. El a wòrdu sigui pa Ben Whiteman.

Dia 26 di novèmber 2015 e tabata kofundadó di partido polítiko Propósito pa Kòrsou (abreviá Pro Kòrsou). 
E partido a partisipa na elekshon na 2016 i a risibi 1.146 voto, insufisiente pa un asiento den parlamento.
René Römer

**René Antonio Römer** (☆ 2 di yüli 1929 na Kòrsou - † 25 di febrüari 2003 na Kòrsou) tabata e di sinku gobernador di Antia Hulandes di 1983 te 1989. E tabata sosiólogo, sientífiko i antianista.

Römer tabata kasá ku Jacqueline de Vreese; huntu nan tabatin tres yu. Na 2003 el a fayesé na edat di  73 aña.

## Distinshon
* : Ofisial den Orden di Oranje-Nassau (1977)
* : Gran Ofisial den Orden di Oranje-Nassau (1990)
* : Kabayero den Orden di Leon Hulandes (1985)
* : Comendador den Orden di Leopoldo II (1986)
* : Gran Ofisial den Orden di Francisco de Miranda (1975)
* : Gran Krus den Orden di Andrés Bello (1982)
* : Gran Krus den Orden di Libertador (1987)

## Bibliografia
* 1964 - *Ons samenzijn in sociologisch perspectief*
* 1970 - *Korsow: een sociologische verkenning van een Caraïbische maatschappij*
* 1970 - *Responsabilidad di ciudadano*
* 1974 - *Naar de voltooiing van de emancipatie: beschouwingen naar aanleiding van het verschijnsel 30 mei* 
* 1977 - *Cultureel Mozaiek van de Nederlandse Antillen* 
* 1979 - *Een volk op weg* / *Un pueblo na kaminda* 
* 1993 - *Op de grens van een millenium* 
* 1994 - *Otrobanda, het verhaal van een stadswijk* 
* 1995 - *De Yaya* 
* 1995 - *De Curaçaose samenleving voor en na 30 mei 1969* 
* 1996 - *25 jaar dekolonisatie* 
* 1996 - *Economische dynamiek en sociale veranderingen in de Arubaanse samenleving*
* 2000 - *De Curaçaose samenleving*
;Sekundario
* *René Römer als inspirator: actualiseringen van zijn gedachtegoed*.  Bou redakshon di Rose Mary Allen. Universiteit van de Nederlandse Antillen, 2006.
Evelino Fingal

**Evelino Fingal** (☆ 1951 na Aruba) ta un artista grafico di Aruba. E tabata e diseñador di e prome serie di moneda di pago y di biyete di e florin Arubiano desde Aruba su status aparte. E ta autor di varios serie di stampia di Antias Hulandes y Aruba.

## Bida y obra
Evelino Fingal a bay Colegio Mon Plaisir na Oranjestad y a haya su prome lesnan di pintamento di frère Adrianus Vervoord. Na 1967 el a continua su estudio na Hulanda, na Academia di Arte di Den Bosch y di Tilburg, graduando den diseño publicitario y grafico cu cualificacion pa duna les di arte.  

Na Aruba el cuminsa su carera komo docente di dibuho y pintamento y diseñador freelance. E tabata duna les na alumnonan di tur edad na Cas di Cultura y desde decada sesenta tambe na Scol di Arte na San Nicolas. Komo diseñador grafico e tabata diseña entre otro logo, poster, programa, cobertura y ilustracion pa buki. Fingal tin un trayectorio largo den diseño di stampia pa Antias Hulandes y despues di 1986 pa Aruba. Entre su obranan tin e serie di dos stampia na ocacion di e di trinta aniversario di Cas di Cultura Aruba na 1979 i e serie di stampia di mucha na 1988. Komo artista visual e tabata participa na exposicionnan.

Na 1980 Fingal ta bay traha pa gobierno na Instituto di Cultura, unda e tabata hefe suplente i desde 1991 director interino. Na 1986 el a asumi pareu e funcion di director y conservador di Museo Arkeologico Nacional  Aruba.

En conexion cu Aruba su status aparte na 1986 Fingal a produci diferente obra. El a diseña e prome serie Arubano di 16 stampia basico, pa cual e mester a haci preparacion intensivo den historia di Aruba. Tambe el a crea e diseño pa un moneda conmemorativo, monedanan di pago di e florin Arubiano y a adapta e diseño pa e prome biyetenan. Na 1990 el a crea un serie di nota di banco nobo. Su diseñonan colorido pa representa e pais nobo ta basa riba elementonan historico di Aruba, manera potchi pre-colombino combina cu animalnan tipico, manera e mero, dori, cascabel, shoco y calco indjan.
Teatro di Thorikos

**Teatro di Thorikos** (griego: Αρχαίο Θέατρο Θορικού), tabata un teatro griego antiguo den e bario di Thorikos, situá panort di Lavrio den e region di Attica, Gresia. E ta un di e teatronan griego konosí di mas bieu, ku a wòrdu konstruí alrededor di 525-480 promé ku Kristu. E diseño di e teatro ta inusual, ya ku e ta alargá en bes di e semi-sírkulo típiko.
Gibraltar

**Gibraltar** ta un teritorio ultramar britániko, situá den ekstremo sur di e peninsula ibériko na e entrada di Laman Mediteráneo. E siudat tin un superfisie di 6,8 km² i poblashon di mas of mes 32.688 habitante (2022). Den nort e ta komparti frontera terestre ku Andalusia, Spaña. E paisahe ta domina pa e "Baranka di Gibraltar", e atrakshon mas importante di e region. E ekonomia ta basa riba turismo, servisionan finansiero i nabegashon. E nòmber Gibraltar ta bin di idioma árabe: جبل طارق - jabal Tariq: e seru di Tariq, segun e lider militar moro Tariq ibn Zijad.
Groningen

**Groningen** () ta kapital di e provinsia di Groningen na Hulanda i sentro di e munisipio di e mesun nòmber. Den region nort di Hulanda e ta e siudat mas grandi i ta fungi komo sentro ekonómiko i kultural. Na 2021 e tabatin un poblashon di 202.900 habitante.

Pa siglo largu Groningen ta siudat di studiante. E aktual Universidat di Groningen, ku a wòrdu fundá na 1614, ta e universidat eksistente di mas bieu di Hulanda, despues di Universidat di Leiden.
Universidat di Groningen

**Universidat di Groningen** (ofisialmente **Rijksuniversiteit Groningen**, abreviá **RUG**) ta e universidat estatal na Groningen, Hulanda. E universidat a wòrdu fundá na 1614 i ta pues e universidat eksistente mas bieu di Hulanda despues di Universidat di Leiden. E ta un di e universidatnan mas grandi di Hulanda ku alrededor di  37.000 studiante i masomenos 6.000 trahadó.

## Edukashon

### Fakultat
E universidat tin diesun fakultat; nan ta toka 
# Ekonomia i maneho di empresa 
# Teologia 
# Siensia Sosial 
# Literatura
# Medisina
# Lei
# Siensia espasial
# Filosofia
# Siensia i Ingenieria
# University College Groningen
# Campus Fryslân den siudat di Leeuwarden (Friesland) ta fungi komo e diesun fakultat, den kual  'University Campus Fryslân' (UCF) ta integrá.

## Studiante i personal konosí
* Izzy Gerstenbluth
* René Römer
* Glenn Thodé

## Galeria

RUG Armoiries.jpg|Eskudo di RUG
File:Groningen, University (balloons).jpg|Blas ku logo di RUG
20090628 MedFac UMCG Groningen NL.jpg|Edifisio di fakultat mediko (UMCG) 
Beursgebouw Campus Fryslan.jpg|Campus Fryslan
Emile Linkers

**Emile Emanuel Anthony Linkers** (☆ 25 di september 1990 na Willemstad) ta un futbolista Hulandes-Arubiano y internacionalista cu e team nacional di Aruba. E ta hunga den posicion di delantero o mediocampo.

## Carera
El a inicia su carera futbolistico na Hulanda, pasando te 2007 e academia hubenil di VV Baronie. Despues el a cambia pa NAC Breda (2007-2009), sigui pa un temporada na RBC Roosendaal.

### Carera den club
Como senior na Hulanda e tabata hunga pa VV Baronie i a milita dos temporada cu NAC Breda, unda el a hunga den team di promesa. Di 2012 te 2015 Linkers a hunga pa Madura United FC na Indonesia.

### Carera internacional
Linkers a debuta dia prome di juni 2014 den seleccion Arubano den e wega na cas contra e Islanan Turks i Caicos pa clasifica pa e Copa Caribe (1-0). Den e wega aki el a score su prome gol internacional.

## Link externo
*  Profiel Emile Linkers, Soccerway.com
1859

**1859** tabata un aña komun ku a kuminsá riba un djasabra riba e kalènder gregoriano. E ta marka e di 1859 aña despues di Kristu; e di 859 aña di e di dos milenio; e di 59 aña di siglo 19 i e di dies i último aña di dékada 1850.

## A sosodé
**Yanüari**
* 25 - Na San Salvador a deskretá e independensia di e républika soberano di El Salvador.

**Febrüari**
* 14 - Oregon a bira e di 33 estado di Merka.
 
**Mart**

**Aprel**
 
**Mei**

**Yüni**

**Yüli**
 
**Ougùstùs**
 
**Sèptèmber**

**Òktober**

**Novèmber**

**Desèmber**
 
## A nase
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**
 
**Sèptèmber**

**Òktober**

**Novèmber**

**Desèmber**

## A fayesé
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**

**Sèptèmber**

**Òktober**

**Novèmber**

**Desèmber**
Jean-Marc Antersijn

**Jean-Marc Luis Antersijn** (☆ 5 di januari 1996 na Aruba) ta un portero profesional di Aruba, cu ta hunga pa e seleccion nacional di Aruba. E ta keeper di e club Sporting.

## Carera
Jean-Marc Antersijn a nace na Aruba den bario di Noord. Su mama ta di Chile y su tata di Corsou. E tabata hunga pa Nacional y a yega di forma parti di e seleccion U-13 di Aruba. Cu 17 aña el a bai train cu e club Union La Calera na Chile. Den temporada 2013/2014 el a milita cu SV Dakota y a muda despues pa Hulanda pa bira futbolista profesional. 

### Carera den club
Despues di core stage na PEC Zwolle, e ta move pa Haaglandia y otro clubnan Hulandes. Entre 2020 i 2021 el a milita cu IFK Eskilstuna y FC Arlanda na Suecia. Na 2021 el a firma cu e club Mericano Atlantic City FC pa un temporada. Den 2025, el a regresa Aruba, unda e ta hunga como keeper di Club Sporting.

### Carera internacional
Den seleccion Arubano bou di coach Giovanni Franken el a debuta den un wega amistoso contra Guam (2-0) na 2014 den Stadion Guillermo Prospero Trinidad.
Antersijn a gana e premio "Golden Glove Award" pa su actuacion excelente durante e torneo CFU U-20 na 2014. Aruba tambe a ricibi e premio "Fair Play Award". Na 2018 el a keda selecciona pa hunga cuater wega den CONCACAF Nations League.

## Link externo
* Profiel Jean-Marc Antersijn, Soccerway.com
Tilburg

**Tilburg** ta un siudat hulandes den e provinsia di Noord-Brabant. E ta e lugá prinsipal den e munisipio di e mesun nòmber, e munisipio di Tilburg. E siudat tin un poblashon di 199.185 habitante (1 di yanüari 2021).

Tilburg tin varios instituto di enseñansa superior, entre nan Tilburg University.

Eindhoven ta kategorisá komo un di e 22 "Antillengemeente" den Hulanda unda un porsentahe relativamente altu di antiano ta biba.
Universidat di Tilburg

**Universidat di Tilburg** (ofisialmente **Tilburg University**), antes *Universiteit van Tilburg* (2001-2010), *Katholieke Universiteit Brabant* (1986-2001), ta un universidat katóliko na Tilburg, den e parti sùit di Hulanda. E ta spesialisá den siensianan humano i sosial. E universidat ta dispone di 73 programa di enseñansa, di kua 43 ta na ingles. Desde 1972 a yega na mas ku 82.000 studiante i den 2022 tabatin 87,477 studiante. E ta organisá anualmente actividatnan di enseñansa i di investigashon ku ta relashoná ku su identidat komo universidat multidisiplinario di un tamaño intermedio. E universidat a wòrdu fundá na 1927 bou e nòmber di "Roomsch Katholieke Handelshoogeschool". 

## Fakultatnan
E universidat tin sinku fakultat:
* Tilburg School of Economics and Management (TiSEM)
* Tilburg Law School (TLS)
* Tilburg School of Social and Behavioral Sciences (TSB)
* Tilburg School of Humanities and Digital Sciences (TSHD)
* Tilburg School of Catholic Theology (TST)
Den kurso di tempu e nòmber i abreviashonnan ta kambia pa motivonan strategiko o di marketing. Desde 2012 tur nòmber di fakultat ta na idioma ingles.
Macao

**Macao'' ([[chines mandarin]]: 澳門; [[português]]: ''Macau'') ta un region atministrativo spesial di [[China]], meskos ku [[Hong Kong]]. E region ta situá den [[Asia]] i ta yama ofisialmente **Region atministrativo spesial Macao di e Repúblika di Pueblo di China'''.

Macao ta biba di turismo i di e gran kantidat di kasino ku tin. E ta un eks-kolonia portugues i tabata den e tempo ei un sentro importante di komersio. Macao ta situá 70 kilometer pasùit di Hong Kong i 145 kilometer di Guangzhou.
Orden di Leon Hulandes

**Orden di Leon Hulandes** (ofisialmente **Orde van de Nederlandse Leeuw**, antes tambe "*Ordre du Lion Belgique*" segun e version frances den ley) ta un di e ordennan civil mas bieu y mas halto den Reino Hulandes. El a wordo introduci dia 29 september 1815 pa rey Willem I.

Pa 170 aña largo un nombracion den e orden aki tabata uno hopi exclusivo i di gran honor denter di e sistema di condecoracion Hulandes. Tabata profesor, ex-minister, embahador, alkalde di un ciudad grandi, miembro di parlamento pa mas cu 12 aña i algun artista i empresario prominente cu tabata ricibi un "leon".

Na 1944 a reforma e orden y for di e tempo ey e ta wordo otorga na un grupo di hende mas amplio. No ta importante e status di e ricipiente, sino su prestacion extraordinario riba tereno di arte, ciencia, deporte, o musica; esaki ta hopi biaha a base di talentonan spesial. E orden no ta exigi nacionalidad Hulandes. 

## Grado
E monarka di Hulanda ta e gran maestro di e orden. E orden ta consisti di tres grado:
* Cabayero Crus Grandi (*Ridder Grootkruis*)
* Comendador (*Commandeur*)
* Cabayero (*Ridder*)
Antes tabata existi un rango afilia di "Ruman" (Broeder), cu no a wordo otorga mas desde 1960 y cu a keda aboli oficialmente na 1994. E tabata consisti di un medaya di plata, cu e leon di e escudo di Hulanda y e lema "Virtus Nobilitat" na otro banda.

## Mira tambe
* Condecoradonan den Orden di Leon Hulandes di Teritorio Caribense di Reino Hulandes


Orde van de Nederlandse Leeuw in 2012.jpg|E decoracionnan actual di Orden di Leon Hulandes
Ster van de Orde van de Nederlandse Leeuw.jpg|Un streya manera bisti pa e Cabayero Gran Cruz
Condecoradonan den Orden di Leon Hulandes di Teritorio Caribense di Reino Hulandes

Esaki ta un lista di **Condecoradonan den Orden di Leon Hulandes di Teritorio Caribense di Reino Hulandes**. E ta toca personanan cu tin un articulo den Wikipedia na Papiamentu, a ricibi un medaya di Orden di Leon Hulandes y tin laso cu e islanan di Aruba, Boneiru, Kòrsou, Saba, Sint Eustatius y Sint Maarten. E lista ta menciona e rango y e aña di e condecoracion, asina leu cu esaki ta conoci.

## Grado
### Cabayero Gran Cruz <small>(Ridder Grootkruis)</small>

### Comendador <small>(Commandeur)</small>
* Cola Debrot (1970)
* Efraïn Jonckheer (1968)
* Ben Leito (1983)

### Cabayero <small>(Ridder)</small>
* Edward Cheung (2010)
* Moises Frumencio da Costa Gomez (1955)
* Mito Croes (1990)
* Rudy Croes (1995, debolbe/cancela na 2020)
* Henny Eman (1990)
* Felix Flanegien (1995)
* Charro Kelly (1995)
* Antonius van Koolwijk (1887)
* Roland Laclé (1994)
* Don Martina (1980)
* John Merryweather (1990)
* Nel Oduber (1995)
* Jandi Paula (1995)
* Fredis Refunjol (1995)
* René Römer (1985)
* Boy Rozendal
* Jaime Saleh (1989)
* Lewis van der Veen Zeppenfeldt (1949)
* Jackie Voges (1979)
* Watty Vos (1980)
* Claude Wathey (1976, debolbe/cancela na 1993)
* Carel Weeber (1996)

## Mira tambe
* Orden di Leon Hulandes
Yurendell de Caster

**Yurendell Eithel Damian de Caster** (☆ 26 di sèptèmber 1979 na Willemstad), ta un pelotero yu di Kòrsou. E ta hunga prinsipalmente riba posishon di tersera base i a hunga un temporada den Major League Baseball pa Pittsburgh Pirates. E ta hunga ku man drechi.

## Bida i karera
Yurendell de Caster a nase den bario di Brievengat komo yu di Eithel de Caster i Micheline Heyliger. Su tata tabata hunga beisbòl i su mama sòftbòl. El a kuminsa praktiká e deporte ku sinku aña. Su karera den beisbòl a inisia hungando pa Santa Maria Pirates durante e kampeonato di Antia Hulandes. Na 1996 el a firma ku Tampa Bay Devil Rays i a hunga pa e klup den e torneo di Republika Dominikano. Na desèmber 2000 el a traslada pa Pittsburgh Pirates, unda el a hunga den liga menor te 2006, ora el a haya tres oportunidat pa sali den Major League Baseball (MLB). Aki e no a hasi sufisiente impreshon. Na novèmber 2007 e ta kambia pa Washington Nationals, hungando aki tambe den liga menor.

Na 2009 de Caster tabata milita pa Scranton-Wilkes Barre Yankees (Triple A) i na 2010 pa Broncos de Reynosa (Triple A liga mehikano). For di temporada 2012/13 den e liga profeshonal di beisbòl nikaragwense, el a milita pa Tigres del Chinandega i a gana Triple Korona ora el a bati .417 i a yega 13 homeruns i 56 RBI.

De Caster a regresa Winnipeg na 2013 i e kaba e aña ku Acereros de Monclova. Den e dos ekipo kombiná el a bati .315 averahe den 94 wega, inkluyendo 13 homeruns, 64 RBI, i 171 base total.

Bèk na Kòrsou e ta djòin e ekipo Wildcats na 2018, partisipando den e kampeonato nashonal. Aktualmente e ta entrenadó na The Baseball Academy Curaçao.

### Tim di Reino
Desde 2003 de Caster ta forma parti di e tim nashonal di beisbòl hulandes. Huntu ku e tim el a bira kampeon di e kampeonato oropeo na 2003, 2007, 2014 i 2016. El a hunga na Weganan olímpiko di zomer di 2004 na Atenas, unda e tabata un di e tres pelotero den tim hulandes ku a bati tres homeruns. De Caster tambe a wòrdu selekshoná pa e Weganan olímpiko di zomer di 2008 na Bejing. El a partisipa den kuater edishon di World Baseball Classic. Na 2017 el a yega na 100 wega ofisial hungá den tim di reino, pa kual el a risibí rekonosimentu di e bond hulandes KNBSB. Den 2019 el a hunga den kampeonato oropeo i den e torneo klasifikatorio pa Afrika/Oropa 2020 na Italia.
Kinshasa

**Kinshasa**, antes **Léopoldville**, ta kapital i e siudat mas grandi di Repúblika Demokrátiko di Kongo. Antes un lugá pa piska i komersio situá kanto di Riu Kongo, awendia Kinshasa ta un di e siudatnan grandi ku un kresementu mas rapido na mundu. Kinshasa ta e di tres área metropolitano mas grandi den Afrika, despues di Kairo i Lagos. E siudat ta un di e 26 distrikto atministrativo di e pais.
Melvin Cijntje

**Melvin Victorino Eugenio ('Mac') Cijntje** (☆ 15 di aprel 1962) ta un polítiko di Kòrsou afiliá na partido Movementu Progresivo. Di 2012 te 2017 e tabata miembro di Parlamento di Kòrsou. 

## Karera polítiko
Cijntje tabata miembro di Parlamento di Kòrsou di 2012 te 2017 representando partido Pueblo Soberano (PS). El a bira lider di frakshon despues di e asesinato dia 5 di mei 2015 di lider di partido Helmin Wiels. Durante su ousensia di mei te november 2015 pa motibu di tratamentu médiko na Hulanda el a wòrdu reemplasa pa Jaime Córdoba komo lider di frakshon. Cijntje a duna di konosé di no ta disponibel pa liderá e partido. Na 2016 el a wòrdu elegi presidente di partido komo susesor di Edward Joseph. Despues ku Ben Whiteman a keda nombrá lider di partido na komienso di òktober 2018 el a distansiá su mes di Pueblo Soberano. Algun tempu despues el a uni na partido Movementu Progresivo.

Cijntje ta traha komo ámtenar na departamentu di Obra Públiko.
Niamey

**Niamey** ta kapital i e siudat mas grandi di Niger. E ta situá den region sùit-west di e pais na oria di Riu Niger. E tin un poblashon di 1.026.848 habitante segun senso di 2012. E siudat ta e  sentro ekonómiko i kultural di e pais i sede di gobernashon.
Viktoria

**Viktoria** (tambe **Puerto Viktoria** of **Mahé**) ta kapital di Seicheles i ta situá na banda nort-ost di e isla Mahé, e isla prinsipal di e archipiélago. E poblashon ta konta 24.701 habitante na 2014, loke ta mas o menos un tersera parti di e poblashon di Seicheles. E siudat a wòrdu funda komo sede di e gobièrnu kolonial britániko. Te 1841 e siudat tabata yama *L'Établissement*, despues e británikonan a kambia esaki pa Viktoria, segun e nòmber di Reina Viktoria.

Turismo ta e sektor mas importante di su ekonomia. E exportashon di Viktoria ta konsisti en gran parti di vanila, koko, zeta di koko, eskudo di tortuga, habon i guano.
Laicam How

**Laicam Jocette Clarensa How** (☆ 28 di mart 1964) ta un karateka di Kòrsou. E tabatin un karera internashonal eksitoso den karate, tantu bou di bandera di Hulanda komo bandera di Antias Hulandes i mas despues Kòrsou.

## Bida i karera
Laicam How a lanta na Kòrsou. Ku 13 aña el a kuminsa trein karate na e sportschool di Junior Millerson, kende tabata kampeon mundial. Na 1980 i 1983 el titula kampeon (femenino) di wadokai, un estilo di karate introdusí na Kòrsou pa Millerson. Na 1985 el a titulá kampeon (femenino) di karate di Kòrsou. E mesun aña e ta muda pa Hulanda pa kontinua ku su estudio na MEAO. Einan el a drenta den e skol di Ludwig Kotzebue, eks-kampeon mundial surnameño-hulandes di karate. 

Bou bandera di Hulanda el a kompetí den varios kampeonato na Oropa, entre otro den kampeonato hulandes unda na 1987 e ta gana e medaya di plata, terminando despues di Guusje van Mourik. Den e kampeonato oropeo na 1989 na Titograd, Yugoslavia e ta konkistá e medaya bròns den kategoria kumite +60 kg; e medaya e ta komparti ku Silvia Wiegaertner di Alemania. Na 1991 Karate Bond Nederland ta duna homenage na How komo 'deportista di aña', kategoria dama. 

Representando Antias Hulandes e tabata miembro di delegashon na Kampeonato Mundial Karate na Kairo (Egipto) na 1988 i na Kota Kinabula (Malasia) na 1994. Na Malasia el a keda eliminá den e promé rond di kategoria te 60 kg; Antia si ta logra konkistá su promé medayanan mundial den karate, esta uno di plata riba nòmber di Dudley Josepha i uno di bròns pa e tim maskulino. Na apertura di e evento How tabata e portador di e bandera di Antia Hulandes.

Despues di a muda bèk pa Kòrsou e ta konkistá plata den Weganan Suramerikano di 1994 na Valencia, Venezuela. Durante Weganan Panamerikano 1995 na Argentina e la kontinuá ku bròns den kategoria kumite +53 kg; e medaya aki e ta kompartí ku Maria Silvera di Uruguay. E mesun aña How ta wòrdu proklamá deportista femenino di aña dor di Federashon Deporte i Olímpiko Kòrsou (FDOK). 

Desde añanan 2010 e ta coach di e selekshon di karate di Kòrsou. Na 2023 el a drenta e salon di fama di FDOK.

## Medaya
* 1987:  - Kampeonato hulandes
* 1987:  - Kampeonato na Inglatera 
* 1987:  - Kampeonato oropeo na Glasgow 
* 1989:  - Kampeonato oropeo na Titograd, Yugoslavia
* 1994:   - Kampeonato hulandes
* 1994:  - Kampeonato oropeo na Helsinki, Finlandia
* 1994:  - Weganan Suramerikano na Valencia, Venezuela
* 1995:  - Weganan Panamerikano na Mar de Plata, Argentina
* 1997:  - Mundial Wadokai
Iyo Pimentel

**Isaías Samuel (Iyo) Pimentel** (☆ 16 di febrüari 1933 na Willemstad - † 26 di yüni 2017 na Kòrsou) tabata un tenista internashonalista kurasoleño-venezolano. E tabata aktivo di 1952 te 1974, partisipando den torneonan internashonal ront mundu. El a gana seis título profeshonal den single i na 1961 a alkansa e kuarto final single den e kampeonato mundial di Wimbledon. 

## Biografia
Iyo Pimentel a nase i lanta den bario di Skaló. Su mayornan tabata venezolano; su ruman Ramon tabata hunga tènis. Den añanan sesenta i setenta su sobrinonan, Humphrey Hosé, tabata tenista profeshonal i Robert Hosé tabata hungadó di pinpòn internashonal. Iyo tabata hunga beisbòl i tabata picher pa Los Tigres. Aunke futbòl tabata su deporte favorito tènis tambe tabata atraé. Ku dies aña el a kuminsa praktika tènis i tabata frekuentá Curaçao Sport Club (CSC), ku e tempu ei tabata situá den Skaló. Ku diestres aña el a titulá kampeon hubenil di Kòrsou i ku diesseis aña kampeon klase A. Despues el a representá e isla, entre otro na Mexico, Sürnam i den torneonan sentroamerikano.

Hungando na Venezuela desde 1951 Pimentel a gana varios torneo i a titulá kampeon nashonal na 13 okashon. El a forma parti di e selekshon venezolano partisipando na diferente kampeonato internashonal i regional. Na e edat di bintisinku aña Pimentel tabata number diesseis riba e tabla di rango mundial. Entre 1955 i 1965 el a hunga na Roland Garros, US Open i Wimbledon i tabata alkansa por lo menos e di tres buelta. Den 1961 el a alkansa e kuarto final di Wimbledon. Ku esaki el a bira miembro di “The last 8 Club” di Wimbledon. Den Kopa Davis el a hunga diesdos wega pa Venezuela, kual tur el a pèrdè. 

Despues di su karera deportivo el a regresa Kòrsou i durante 25 aña a duna les na hubentut di CSC, awendia situá na Damacor. Despues di un kaida el a stop di hunga na 1999. 

Iyo Pimentel a fayesé na su isla natal dia 26 di yüni 2017 na edat di 84 aña. 

## Honor
Na su honor a duna su nòmber na un di e kanchanan di CSC i un kaya den bario di Zapateer a keda batisá "Kaya Isaias Iyo Pimentel". Desde dékada 1980 ta organisá na Kòrsou e torneo di tènis: "Kopa Iyo Pimentel".

## Torneonan internashonal
* Roland Garros
** partisipashon na 1955, 1956, 1958, 1960, 1962, 1964, 1965,
** mihó resultado: R32 na 1958 i 1961
* Wimbledon
** partisipashon na 1955, 1956, 1957, 1958, 1961, 1962, 1964, 1965
** mihó resultado: kuarto final na 1961
* US Open
** partisipashon na 1959, 1960, 1964
** beste resultaat: R32 na 1960
* Conde de Godo, partisipashon na 1956
* Caribbean Hilton championships, partisipashon na 1958
* Kampeonato internashonal di Kennemerland (Hulanda), partisipashon na 1965

## Link eksterno
* ITF profil
* Davis Cup profil
*  Tennis Archives, 2014
Dick Drayer

**Dick Drayer** (☆ 9 di yanüari 1963 na Smallingerland, Friesland) ta un periodista hulandes-kurasoleño i presentadó di radio i television. E ta konosí na Kòrsou na diferente radioemisora i na Radio Nederland Wereldomroep (RNW) i ta fungi komo koresponsal di e programanan notisiero *NOS Journaal*, *Radio 1* i *Nieuwsuur* na Hulanda. Drayer ta e koresponsal den Karibe di e diario hulandes *Trouw*.

Previamente Drayer a traha pa *Omroep MAX*, *NTR* i *NRC Handelsblad* na Hulanda. E ta doño di Persbureau Curaçao, un agensia di prensa ku ta prepara buletinnan di notisia pa emisoranan na Kòrsou i ku ta traha estrechamente ku otro organisashonnan di media na Kòrsou i e otro islanan di Karibe Hulandes.

Na 2006 Drayer a muda pa Kòrsou – pais di orígen di su eks-kasá – pa traha pa algun emisora i korant. Na 2008 e ta wòrdu elegí periodista di aña. Banda di su trabou pa e media na Hulanda, Bélgika (parti hulandes) i Alemania komo koresponsal den estranheria, e ta sirbi varios organisashon di prensa karibense, manera *[[Èxtra]]*, e korant mas grandi di Kòrsou i ABC-media ku artíkulo i reportahe oudiotorio i televisá. Desde 2018 e ta traha tambe pa e agensia di prensa Associated Press i e korant *The Wallstreet Journal* na Merka.

Drayer ta biba na Willemstad i tin dos yu.
Ruta Tula

**Ruta (di) Tula** ta un ruta na Kòrsou ku ta pasa e lugánan di mas importansia den e lucha enkabesá pa Tula durante e rebelion di katibu di 1795. 

Ruta di Tula ta kuminsa na Lanthùis Kenepa unda desde 2007 Museo Tula ta establesí i ta termina na Otrobanda den e *Parke di Lucha pa Libertat*, unda desde 1998 tin e monumento di konmemorashon *Desenkadená*, diseña pa Nel Simon. Na algun punto importante den e ruta aktornan ta rebibá historia mediante presentashonnan di teatro, deklamashon, baile i kanto. 

Anualmente ta organisá Ruta di Tula riba óf rònt e fecha 17 di ougùstùs, ku a wòrdu proklamá komo *Dia di lucha pa libertat* na Kòrsou na 1985. Organisashon di e aktividat ku rekorido di e ruta (den konvoi) ta desde 1998 den man di Plataforma Bèrdat Históriko. Na 2022 tabata e promé bes ku un delegashon hulandes di Tweede Kamer a bishita Ruta di Tula den kuadro di e konmemorashon nashonal di Tula.

## Hulanda
Den kuadro di e di 225 aniversario di e rebelion e asosiashon *Antaru* (Antia i Aruba) na Tilburg a organisá na 2020 un "Ruta Tula di Tilburg", ku a kore di Wilhelminapark te Vrijheidspark.

## Link eksterno
* Ruta Tula 2015, Youtube
Casper Lodewijk van Uytrecht

**Casper Lodewijk van Uytrecht** (☆ 22 di yüni 1732 na Kòrsou - † 22 di òktober 1805 na Kòrsou) tabata doño di varios plantashi na Kòrsou, entre nan plantashi Kenepa na Bandabou unda a inisia e rebelion di katibu di 1795.

## Bida personal
Casper Lodewijk tabata pertenesé na e terser generashon di Van Uytrecht na Kòrsou. Su welo Gerrit van Uytrecht (1657-?) a nase na Deventer (Hulanda) i a yega Kòrsou ku e barku "*De Offerande van de profeet Elia*" komo militar na 1686. E ta masha probabel ku e ta tata di Willem van Uytrecht (1689-1735), propietario di diferente plantashi. Willem a kasa na 1715 ku Dorothea Brugman (1694-1774), desendiente di un di e promé famianan di plantashi na Kòrsou. E pareha a haya dos yu hòmber: Dirk i Casper Lodewijk.

## Shon di Plantashi
Dia 30 di òktober 1759 Casper Lodewijk ta bira propietario di dos plantashi, ku tabata pertenesé promé na su tata i welo: plantashi Domine’s Rooi i plantashi Zevenbergen. Dia 29 di yüli 1760 plantashi Kenepa ta bin aserka. Previamente e último aki tabata propiedat di famía Ellis, famia di su kasá. Riba e plantashi aki Van Uytrecht ku su famia tabata biba tempu di e rebelion di katibu na 1795.

Na 1806, un aña despues di e fayesimentu di Casper Lodewijk, e plantashinan ta kambia atrobe di man. Su yerno Carel van der Meulen, kende tabata kasá ku su yu muhé Jannetje Martha, ta bira doño nobo di plantashinan Kenepa i Zevenbergen. Domine’s Rooi ta bai pa De Rochemont, famia di e kasá di su nieto Caspar Lodewijk van Uytrecht (1786-1862).

## Rebelion Grandi

E rebelion a kuminsa dia 17 di ougùstùs na plantashi Kenepa i tabata enkabesá pa Tula, kende komo tabata traha na e plantashi komo esklabo.

A keda konservá e karta kòrtiku, skirbí na man, ku Van Uytrecht a manda pa informa gobernador Johannes de Veer di e komienso di e rebelion:
:*Weledeleachtbare Heer, Mijne slaven zijn des morgen gekomen en weijgeren int algemeenen diensten te doen. Wat verder haare intentien is weet ik niet. Met haast en met waare achtinge. w.g. C.L. van Uytrecht* 
Ku e informashon di Van Uytrecht e Konseho Kolonial por ta tuma kontramedida na tempu. Un forsa militar chikitu a wòrdu manda Bandabou i a instalá vigilansia kanto di Rodeweg, e kaminda di Bandabou pa Willemstad. Dia 18 di ougùstùs a kuminsa e marcha di e esklabonan rebelde pa Willemstad pasando diferente plantashi.
Plantashi Kenepa

**Plantashi Kenepa**, tambe konosí komo **Plantashi Knip**, ta un plantashi históriko den Bandabou, Kòrsou. E plantashi a wòrdu fundá na 1693 òf 1694. Na e plantashi a kuminsa, dia 17 di ougùstùs 1795, e e rebelion di katibu dirigí pa Tula, un di e momentonan mas importante den historia di Kòrsou.

## Deskripshon
E plantashi tabata abarká mas o ménos 850 hektar di tereno. Na e kuminsamentu, tabata kultivá frutanan manera dividivi, kenepa, batata, i melon. Posteriormente, e kría di bestia tambe a bira parti di e ekonomia di plantashi. E nòmber “Kenepa” ta referí na e fruta kenepa (*Melicoccus bijugatus*), ku tabata wòrdu kultivá na e plantashi.

Den su époka mas intensivo, mas ku 400 katibu tabata biba i labora na Plantashi Kenepa. Nan tabata dividí entre aproksimadamente 170 barak di palu i sinko edifisio di piedra.

### Lanthùis
E lanthùis, kas di e shon di plantashi, ta data di kuminsamentu di siglo diesnuebe. E kas grandi aki ta rondoná pa un galeria kubrí, ku dak di siya ta será entre dos fachada elegante i puntá. Riba e fachada ost tin inskribí tres fecha 1830, 1939 i 1985. E promé fecha ta indiká aña di konstrukshon. E otro dos ta referí na restourashonnan ku a tuma lugá.

E edifisio ta rektangular, i e galerianan hanchu tabata sirbi pa tene e kas fresku. Na 1875, tabatin ainda 175 kasita di katibu i sinku edifisio di piedra banda di lanthùis, ku tabata alohá serka di 390 hende. 

Desde 2007, e lanthùis ta fungi komo Museo Tula, dediká na memoria di Tula i lucha kontra sklabitut.

## UNESCO
Plantashi Kenepa ta kandidato pa wòrdu inkluí riba e Lista di Herensia Mundial di UNESCO komo parti di e herensia kultural i históriko di Kòrsou.

## Mira tambe
* Tula
* Museo Tula
* Casper Lodewijk van Uytrecht
* Rebelion Grandi